‘Zuma sal armes gebruik om verkiesing te wen’Pres. Zuma tydens Vryheidsdagvieringe op 27 April 2016 in Giyani. Foto: Elmond Jiyane Pres. Jacob Zuma is ŉ “meesterstrateeg” wat die armes sal gebruik om te verseker dat die regerende ANC-party weer verkies word. Die skrywer en politieke ekonoom Moeletsi Mbeki, jonger broer van oudpres. Thabo Mbeki, het Woensdagaand tydens ŉ geleentheid by die Hilton Hotel in Durban gesê die groot getal armes werk in die ANC se guns. “Jacob Zuma ken die getalle. As ek Jacob Zuma was, sou die getalle my nie gepla het nie. Hoekom enigiets verander as die arm, onopgevoede mense aanhou vir jou stem, maak nie saak wat jy doen nie? Die ANC se ekonomiese beleid sentreer om herverkiesing, nie belegging nie.” Mbeki het syfers uit sy nuwe boek, A Manifesto for Social Change – How to save South Africa, aangehaal en gesê 64% van diegene wat in die 2014 algemene verkiesing vir die ANC gestem het, was werkloos en het nie hul hoërskoolloopbaan voltooi nie. Mbeki het gesê ŉ peiling wat ná die verkiesing deur Ipsos gedoen is, het aan die lig gebring dat slegs 25% van ANC-kiesers ŉ voltydse werk het, terwyl 11% slegs deeltydse werk het en 64% werkloos is. Die peiling het ook aan die lig gebring dat 41% van ANC-kiesers ŉ matrieksertifikaat het terwyl 46% ŉ vorm van hoërskoolonderrig het. Volgens die peiling het 4% van ANC-kiesers geen opleiding nie en slegs 9% het tersiêre onderrig. Mbeki het gewaarsku dat die hoë vlakke van werkloosheid in die land en die regerende party “politieke risikofaktore” is aangesien die ANC toenemend in konflik is met die swart armes, van wie die meerderheid sy stembasis is. Mbeki het gesê die mees dramatiese voorbeeld hiervan is die konflik by die Marikana-platinummyn in 2012 toe 38 mynwerkers doodgeskiet is. Hy het gesê ŉ toename in gewelddadige diensleweringsbetogings en die onlangse protesaksies oor die kandidaatlyste beklemtoon die konflik tussen party en kiesers. Mbkei het gesê belegging is die eerste slagoffer van voortgesette politieke onstabiliteit. “Die staat bevorder nie belegging nie, maar verbruik,” het hy gesê. Staatsamptenare in Suid-Afrika is van die hoogs betaalde in die wêreld en verdien groter salarisse as diegene in die private sektor. “Jacob Zuma verdien meer as Angela Merkel en David Cameron. As jy na die BBP van die lande kyk in vergelyking met Suid-Afrika – dis belaglik. Suid-Afrika is in die moeilikheid en daar is iets baie groot fout met hoe die politieke elite die land regeer.”